 Na RICHARD MUNGUTI ALIYEKUWA mtangazaji wa kituo kimoja cha televisheni nchini Jackie Maribe amejitetea katika kesi ya mauaji ya mfanyabiashara wa Sudan Kusini Monica Nyawira Kimani akisema “alijua kuhusu kifo hicho akisoma taarifa ya habari.” Bi Maribe alimweleza Jaji Grace Nzioka kwamba hakumfahamu wala kujua watu wa familia ya marehemu. “Je ulimfahamu Monica,” wakili Katwa Kigeni anayemtetea Maribe alimwuliza wakati wa mahojiano. “Sikumfahamu Monica na wala watu wa familia yake,” alijibu Maribe. Maribe anayeshtakiwa pamoja na aliyekuwa mpenziwe Joseph Irungu almaarufu Jowie kwa mauaji ya Monica Septemba 19, 2018 alimweleza Jaji Nzioka, “usiku ule mauaji yalitokea nilikuwa kazini nikiendeleza mahojiano.” Maribe alimweleza Jaji huyo usiku huo Monica aliuawa katika makazi yake alikuwa akiwahoji Juliet Julie alias Juju, Chelangat Ruto na Anita Thumbi na baadaye wakaungana na aliyekuwa Gavana wa Nairobi Mike Sonko “Nilikaa studio hadi saa sita usiku. Niliondoka na wageni niliokuwa nakiwahoji tukaenda kujivinjari hadi saa 10 alfajiri,” alifichua Maribe. Maribe alieleza mahakama kwamba Jowie waliyekuwa wakiishi pamoja alikuwa anatumia gari lake, KCA 031E. “Jowie alikuwa ananipeleka kazini katika kampuni ya Royal Media Services (RMS) kwa gari langu na kurudi.A likuwa anakuja kunichukua nikimaliza kazi kurudi nyumbani. Baada ya kuniacha kazini sijui alikuwa anaenda wapi na gari langu,” alisema Maribe. Maribe aliomba mahakama imwachilie huru kwa vile “sikuhusika kamwe na mauaji ya Monica. Sijui chochote kuhusu kifo hicho.” Jaji Nzioka aliahirisha kesi hiyo hadi Juni 26, 2023 kuwezesha mawakili kuwasilisha taarifa zao kabla ya uamuzi kutolewa.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  